TAJNÉ: Ford Focus na nových fotografiách! Kedy sa predstaví?
Väčšina z nás očakávala plné odhalenie významnej novinky už na autosalóne v Ženeve. Ford však nakoniec oddialil premiéru o viac ako mesiac a finálny produkt má byť novinárom oficiálne predstavený až koncom apríla.
Predpokladá sa, že vedľa klasického hatchbacku uvidíme na javisku aj verziu sedan. Praktické kombi príde na trh spoločne s edíciami Vignale a ST Line, ktoré Ford predstaví v druhej polovici tohto roka. Chalupári sa môžu tešiť aj na verziu Active s ochrannými plastami a mierne zvýšenou svetlou výškou.
Aj keď samotný vzhľad ešte nebol oficiálne odhalený, prednedávnom sme vás informovali o mladom turistovi, ktorému sa podarilo zachytiť výrobu reklamného spotu aj s novým Focusom bez maskovania. Súdiac podľa zaujímavého odtieňa karosérie, veľkých zliatinových diskov s farebne odlíšenými strmeňmi a plôškami po bokoch, išlo s najväčšou pravdepodobnosťou o verziu ST Line.
V interiéri vidieť, že sa dizajnéri vo veľkej miere inšpirovali malou Fiestou. Štíhlejšia palubná doska poskytne viac priestoru pre posádku a celok má pôsobiť vzdušnejším dojmom. V štandarde neočakávame výrazné zmeny a pod kapotou nájdeme už dobre známe motorizácie 1.0 a 1.5 EcoBoost v rôznych výkonových verziách. Naftu bude zastupovať agregát 1.5 TDCi EcoBlue a časom sa na trhu môže objaviť aj hybridná verzia.
V Európe sa nový Focus začne predávať už v priebehu tohto roka. Čína a Spojené štáty si budú musieť počkať do roku 2019.
- #Focus
- #Ford
- #Ecoboost
- #Sedan
- #Hatchback
- #Novinka
- #Ženeva
- #Predstavenie
- #Kombi
- #Kufor
- #Motor
- #Turbo
- #Koncept
- #Tajné